CELEX: 32021R0461
Language: hu
Date: 2021-03-16 00:00:00
Title: A Bizottság (EU) 2021/461 végrehajtási rendelete (2021. március 16.) az 1235/2008/EK rendeletnek az ellenőrző hatóságoknak és ellenőrző szerveknek az ökológiai termékek 834/2007/EK tanácsi rendeleten alapuló behozatalára előírt szabályozás szerinti egyenértékűsége szempontjából történő elismerésére irányuló kérelmek beérkezési időpontja tekintetében történő módosításáról (EGT-vonatkozású szöveg)

2021.3.17.   
               
               
                  HU
               
               
                  Az Európai Unió Hivatalos Lapja
               
               
                  L 91/14
               
            
         A BIZOTTSÁG (EU) 2021/461 VÉGREHAJTÁSI RENDELETE
         (2021. március 16.)
         az 1235/2008/EK rendeletnek az ellenőrző hatóságoknak és ellenőrző szerveknek az ökológiai termékek 834/2007/EK tanácsi rendeleten alapuló behozatalára előírt szabályozás szerinti egyenértékűsége szempontjából történő elismerésére irányuló kérelmek beérkezési időpontja tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az ökológiai termelésről és az ökológiai termékek címkézéséről és a 2092/91/EGK rendelet hatályon kívül helyezéséről szóló, 2007. június 28-i 834/2007/EK tanácsi rendeletre (1) és különösen annak 33. cikke (3) bekezdésére és 38. cikke d) pontjára,
         mivel:
         
                     (1)
                  
                  
                     Az (EU) 2018/848 európai parlamenti és tanácsi rendelet (2) úgy rendelkezik, hogy a Bizottság által a 834/2007/EK rendelet 33. cikkének (3) bekezdése alapján elismert azon ellenőrző hatóságok és ellenőrző szervek rendszerének helyébe, amelyek jogosultak a harmadik országokban az egyenértékű garanciákat nyújtó termékek behozatala céljából ellenőrzéseket végezni és tanúsítványokat kiállítani, a Bizottság által a megfelelő termékek behozatala céljából elismert ellenőrző hatóságok és ellenőrző szervek rendszere lép.
                  
               
                     (2)
                  
                  
                     A Covid19-világjárvány kitörése és az ezzel járó népegészségügyi válság miatt az (EU) 2020/1693 európai parlamenti és tanácsi rendelet (3) egy évvel elhalasztotta az (EU) 2018/848 rendelet alkalmazásának kezdőnapját és az abban említett bizonyos egyéb időpontokat. Következésképpen az (EU) 2018/848 felhatalmazáson alapuló rendeletet 2022. január 1-jétől kell alkalmazni.
                  
               
                     (3)
                  
                  
                     Annak érdekében, hogy rendelkezésre álljanak az ellenőrző hatóságok és ellenőrző szervek új rendszer szerinti, kellő időben történő elismeréséhez szükséges közigazgatási kapacitások, az (EU) 2020/25 bizottsági végrehajtási rendelet (4) módosította az 1235/2008/EK bizottsági rendelet (5) 11. cikkének (1) bekezdését azáltal, hogy határidőt állapított meg az ellenőrző hatóságok és ellenőrző szervek régi rendszer szerinti egyenértékűsége szempontjából történő elismerésére irányuló új kérelmek beérkezésére. Az említett határidő 2020. június 30.
                  
               
                     (4)
                  
                  
                     Ezért az 1235/2008/EK rendelet 11. cikkének (1) bekezdését újra módosítani kell annak érdekében, hogy az ellenőrző hatóságok és ellenőrző szervek régi behozatali rendszer szerinti egyenértékűsége szempontjából történő elismerésére irányuló új kérelmek beérkezésének határideje összhangba kerüljön az (EU) 2018/848 rendelet szerinti új behozatali rendszer létrehozásának időpontjával.
                  
               
                     (5)
                  
                  
                     Az 1235/2008/EK rendeletet ezért ennek megfelelően módosítani kell.
                  
               
                     (6)
                  
                  
                     Annak érdekében, hogy az érintett ellenőrző hatóságoknak és ellenőrző szerveknek a kapcsolódó informatikai eszköz újbóli aktiválását követően 2021. június 30-ig fennmaradó időszakból minél több álljon a rendelkezésére, e rendeletnek sürgősen, az Európai Unió Hivatalos Lapjában való kihirdetését követő napon hatályba kell lépnie.
                  
               
                     (7)
                  
                  
                     Az e rendeletben előírt intézkedések összhangban vannak az ökológiai termeléssel foglalkozó bizottság véleményével,
                  
               ELFOGADTA EZT A RENDELETET:
         
            1. cikk
            Az 1235/2008/EK rendelet 11. cikke (1) bekezdésében a „2020. június 30.” időpont helyébe a „2021. június 30.” időpont lép.
         
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. március 16-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 189., 2007.7.20., 1. o.
         
         
            (2)  Az Európai Parlament és a Tanács (EU) 2018/848 rendelete (2018. május 30.) az ökológiai termelésről és az ökológiai termékek jelöléséről, valamint a 834/2007/EK tanácsi rendelet hatályon kívül helyezéséről (HL L 150., 2018.6.14., 1. o.).
         
            (3)  Az Európai Parlament és a Tanács (EU) 2020/1693 rendelete (2020. november 11.) az ökológiai termelésről és az ökológiai termékek jelöléséről szóló (EU) 2018/848 rendeletnek az alkalmazása kezdőnapja és a rendeletben említett bizonyos egyéb időpontok tekintetében történő módosításáról (HL L 381., 2020.11.13., 1. o.).
         
            (4)  A Bizottság (EU) 2020/25 végrehajtási rendelete (2020. január 13.) a 834/2007/EK tanácsi rendeletben az ökológiai termékek harmadik országból származó behozatalára előírt szabályozás végrehajtására vonatkozó részletes szabályok meghatározásáról szóló 1235/2008/EK rendelet módosításáról és helyesbítéséről (HL L 8., 2020.1.14., 18. o.).
         
            (5)  A Bizottság 1235/2008/EK rendelete (2008. december 8.) a 834/2007/EK tanácsi rendeletben az ökológiai termékek harmadik országból származó behozatalára előírt szabályozás végrehajtására vonatkozó részletes szabályok meghatározásáról (HL L 334., 2008.12.12., 25. o.).